गुरबाज का 101 मीटर लंबा छक्का, बारिश के कारण 4 ओवर बाकी रहते हारी KKR
IPL 2023 KKR vs PBKS Moments | Floodlights Rain Russel Gurbaaj 101 Meter Six, फ्लडलाइट बंद पड़ जाने के दौरान दूसरी पारी देर से शुरू हुई। बॉलीवुड एक्ट्रेस और पंजाब किंग्स फ्रेंचाइजी की मालकिन प्रीति जिंटा मैच देखने पहुंची।
इंडियन प्रीमियर लीग (IPL) के 16वें सीजन में शनिवार को पहला डबल हेडर खेला गया। मोहाली में पंजाब किंग्स और कोलकाता नाइट राइडर्स के बीच पहले मैच में बारिश ने खलल डाला। जिस कारण दूसरी पारी में 4 ओवर का खेल नहीं हो सका और डकवर्ल लुईस (DLS) मेथड से पंजाब को 7 रन से जीत मिली।
फ्लडलाइट बंद पड़ जाने के दौरान दूसरी पारी देर से शुरू हुई। रहमानुल्लाह गुरबाज ने 101 मीटर लंबा छक्का मारा। बॉलीवुड एक्ट्रेस और पंजाब किंग्स फ्रेंचाइजी की मालकिन प्रीति जिंटा मैच देखने पहुंची। मैच के ऐसे ही टॉप मोमेंट्स को इस खबर में हम जानेंगे। मैच रिपोर्ट पढ़ने के लिए यहां क्लिक करें...
1. प्रीति जिंटा पहुंची मैच देखने 
मोहाली के आईएस बिंद्रा क्रिकेट स्टेडियम में करीब 3 साल बाद IPL मैच का आयोजन हुआ। कोलकाता ने टॉस जीतकर फील्डिंग चुनी। पंजाब ने पहली पारी के 20 ओवरों में 5 विकेट पर 191 रन बनाए। इस दौरान फ्रेंचाइजी की मालकिन और बॉलीवुड एक्ट्रेस प्रीति जिंटा भी मैच देखने पहुंची।
जिंटा ने स्टेडियम में मौजूद फैंस को पंजाब किंग्स की जर्सी भी बांटी। प्रीति पिछले सीजन टीम के शुरुआती मैच देखने नहीं पहुंची थीं।
2. फ्लडलाइट के कारण आधा घंटा रोकना पड़ा खेल 
मोहाली का क्रिकेट स्टेडियम अपनी लंबी-लंबी बाउंड्री और फ्लडलाइट्स के लिए फेमस है। स्टेडियम में फ्लडलाइट्स की हाइट बहुत कम है, जिस कारण फील्डर्स को अक्सर कैच लेने में दिक्कतें होती हैं। IPL मैच में फ्लडलाइट्स के कारण इस बार फिर खिलाड़ियों को परेशानी हुई। पहली पारी खत्म होने के बाद स्टेडियम की फ्लडलाइट्स चालू ही नहीं हुई।
दूसरी पारी के लिए खिलाड़ी मैदान में पहुंच गए थे, लेकिन लाइट चालू नहीं होने के बाद सभी वापस डगआउट में लौट गए। करीब आधे घंटे बाद लाइट चालू हुई और मैच फिर शुरू हुआ।
3. गुरबाज ने मारा 101 मीटर लंबा छक्का
192 रन के टारगेट का पीछा करने उतरी कोलकाता के लिए मनदीप सिंह और अफगानिस्तान के रहमानुल्लाह गुरबाज ओपनिंग करने आए। यह उनका डेब्यू IPL मैच था और दूसरी ही बॉल पर उन्होंने पंजाब के सैम करन को 101 मीटर लंबा छक्का जड़ दिया। यह इस सीजन का पहला ऐसा छक्का है, जिसने 100 मीटर से ज्यादा की दूरी तय की।
गुरबाज 16 बॉल में 22 रन बनाकर नाथन एलिस की गेंद पर बोल्ड हो गए। उन्होंने अपनी पारी में एक छक्के के अलावा 3 चौके भी लगाए।
4. अर्शदीप ने एक ही ओवर में लिए 2 विकेट 
दूसरी पारी में पंजाब किंग्स को अर्शदीप सिंह ने बेहतरीन शुरुआत दिलाई। उन्होंने दूसरे ओवर की पहली बॉल पर मनदीप सिंह (2 रन) को सैम करन के कैच आउट कराया। फिर ओवर की आखिरी बॉल पर उन्होंने अनुकुल रॉय (4 रन) को भी चलता किया और कोलकाता का स्कोर 17/2 कर दिया।
अर्शदीप ने मैच में वेंकटेश अय्यर (35 रन) का भी अहम विकेट लिया और अपना 3 ओवर का स्पेल 19 रन देकर 3 विकेट के साथ खत्म किया। इस प्रदर्शन के लिए उन्हें प्लेयर ऑफ द मैच का अवॉर्ड दिया गया।
5. बारिश के कारण 4 ओवर बाकी रहते हारी KKR
फ्लडलाइट्स के कारण आधे घंटे देर से शुरू हुई दूसरी पारी में शाम 7 बजे तक 16 ओवर का खेल ही हो सका। आम तौर पर इस समय तक मैच खत्म हो जाना चाहिए था, लेकिन देरी के कारण मैच का समय बढ़ाया गया और 16 ओवर बाद मोहाली में बारिश होने लगी। बारिश से खेल रुकने से पहले कोलकाता का स्कोर 146/7 था।
शार्दुल ठाकुर 3 बॉल पर 8 और सुनील नरेन 2 बॉल पर 7 रन के स्कोर पर बैटिंग कर रहे थे। कोलकाता को आखिरी 24 बॉल में 46 रन की जरूरत थी। बारिश बंद नहीं हुई और कोलकाता DLS मेथड से 7 रन से हार गया। अगर बारिश नहीं होती तो मैच पूरा होता और नतीजा अलग भी हो सकता था।
यहां देखें मैच की कुछ और रोचक फोटोज...
